
A 2008-as gazdasági válság hatása a hazai kulturális turizmusra

A turizmus a magyar gazdaság egyik pillére. A tavalyi évben 6%-kal járult hozzá a GDP-hez, míg a foglalkoztatottsághoz 9%-kal. A 2008-as gazdasági válság következménye több területen jelentősen éreztette hatását, így a turizmust is elérte.
A dolgozatom célja, hogy bemutassa a 2008-as gazdasági válság hazai kulturális turizmusra gyakorolt hatását. Szakirodalmi feldolgozás keretében vizsgáltam a gazdasági világválság előzményeit, okait.
A válságokkal kapcsolatban az az alapgondolatom, hogy azok újra és újra kialakulnak az ember természeténél fogva, ezért mélyebb gyökereit feltártam, amik alapján a válság kezelésére hosszú távú megoldási javaslatokat sorakoztattam föl.
Elemzésem középpontjában a hazai turizmus állt. Kutatásom során arra a kérdésre kerestem választ, hogy a válság hatására a belföldi és a külföldi turisták utazási szokásai hogyan változtak.
Megvizsgáltam a magyarországi kulturális turizmus alakulását néhány nagyobb hazai múzeumra vonatkozóan. Továbbá az általam belföldi és külföldi turisták számára készített kérdőívek alapján elemzést végeztem az utazási szokásuk tekintetében.
Véleményem szerint a válság hatására a kulturális látnivalóink látogatói forgalma a külföldiek tekintetében nem csökkent, azonban a hazai turisták zöme lényegesen kevesebbet tud költeni szabadidejének ilyen jellegű eltöltésére. A kérdés az, hogy van-e annyi külföldi vendégünk, hogy a hazaiak számának csökkenése ne eredményezze a látogatók számának visszaesését a múzeumokban.



